khistorydata/jeongjo-sjw-relations huggingface dataset:
정조 8년 · 목
存謙啓言。前因順天民人吳碩祖上言。本府五條弊端。從長釐改之意。覆啓分付矣。蓋其當初上言。專爲順天府呂水五面之移屬水營事也。順天卽湖左之一大都會。而今若割出五大面。屬之水營。則順天一府。從此凋殘。將至於莫可收拾。此則決不可容議者。船材曳下時及浮價面主人種種弊端。惟在營府之禁飭。此足上聞。而至於糶糴之計戶均排。軍額之裒多益寡。道臣旣有條陳。依狀請。待新水使赴任。存革之間。從便相議。善爲釐正之意分付。而上言人吳碩祖。改頭換面。屢瀆天聽。屢次刑配之後。又復改名。冒濫上言。衆民皆不知。其子亦不識。則此與匿名投狀無異云者。道臣所陳。誠爲得體。設令其言有施者。朝家若因此許施。則奸細輩轉相倣效。假托售僞。後弊將不勝其紛紜。吳碩祖依道臣狀請。自京司跟捕捉囚。照律勘罪。有不可已矣。從之。
정조 8년 · 강
許施沁營留庫中三分一加分之請。
정조 8년 · 목
領議政鄭存謙啓言。卽見開城留守鄭昌聖報辭。則軍餉加分狀請時。金川郡。以民不願受報來。故不入於狀啓矣。到今民情。不可遏糶。而立視飢餓。留庫中限折半加分。以救其急爲辭矣。該郡民事之遑急。誠如所報。麥秋後加分。亦有已例。留庫中三分一。特許加分之意。請分付。從之。
정조 8년 · 강
飭銀貨所在閫府。
정조 8년 · 목
領議政鄭存謙啓言。西門重地。儲置銀貨。乃所以爲緩急之需。而營府銀儲。近甚疏虞。銀貨用奸。罪是極律。況於彼中需用之際。詐僞畢露。則此不可使聞於隣國。一任抛置。則前頭之患。有不可言。本司句營之諸處銀貨。發遣郎廳。不時摘奸之擧。爲先行會本營。申飭於營各庫。亦以此意。嚴飭於銀貨所在之閫府。痛革宿瘼。如是申飭之後。或有現發於郎廳摘奸之時。則當該監色依律處之。當該閫府幷爲論勘。不能檢飭之責。亦有所歸。先以令甲之意。分付道臣。請使之釐正。從之。
정조 8년 · 강
命市直操縱高下之習。査實禁斷。
정조 8년 · 목
領議政鄭存謙啓言。都下市直。市民輩操縱高下之習。極爲痛駭。秋判方帶平市提調。與惠堂商確。使之各別査實。請嚴治禁斷。從之。
정조 8년 · 목
領議政鄭存謙啓言。國之大政。專在用人。每當都政。屢勤飭敎。恢張公道。爲官擇人。兩銓長必當善爲對揚。而今方入侍。請更加勉飭。從之。
정조 8년 · 강
領議政鄭存謙。以知事具善復疏辭覆達。
정조 8년 · 목
存謙啓言。頃因知事具善復上疏。金川郡大小南面訓局設屯處募民便否。令道臣論理狀聞後稟處之覆啓分付矣。金川以孔路殘邑。事力之不逮。穀薄之不敷。誠如道啓。倉舍則訓局擔當設始。穀物則若得三四百石。足可爲糶糴之資云。令道臣待秋熟。使之從便區劃。請以爲設倉接濟之地。予曰。訓將亦爲陳達。訓鍊大將具善復曰。金川大小南面設屯處。臣雖未能親自巡審。形便詳聞。則少無民邑之弊。故陳疏蒙允。而日前逢金川郡守詳問。則實無所害。而營邑俱有所益云。倉舍營建不足物力。臣營亦助送。而穀物自本道有裕邑。區劃金川郡。使之糶糴然後。來接之民。雖係營屯。亦管轄於本官。則實無前頭營邑相妨之弊。以此擧行。實爲便好矣。從之。
정조 8년 · 강
還差湖南句管堂上徐有隣。海西句管堂上李★(土+甲)。
정조 8년 · 목
領議政鄭存謙啓言。湖南句管堂上徐有隣。海西句管堂上李★(土+甲)。請竝還差。從之。
정조 8년 · 강
太廟北墻頹圮處修改將頹處一體完築。
정조 8년 · 목
領義政鄭存謙啓言。 太廟北階上墻垣頹圮處。自禮曹秋節後修改事。草記蒙允矣。北墻頹圮處接連之墻。多有蹲退處云。修改擇日後。使戶判奉審量宜。將頹處一體完築。恐合事宜。故敢達。從之。
정조 8년 · 강
命恩津敗船沙工。移送秋曹。判尹金魯鎭啓言。恩津縣敗船沙工二名之在江村者。謂以原籍。押送臣府。而本府旣非用刑衙門。滿三年準十次之刑。雖是法典。無以擧行。如不移送於近江畿邑。則勢當送秋曹依刑訊。而旣無前例敢達。予曰。卿等之意何如。領議政鄭存謙曰。江居船漢。若居在水南。則本屬畿邑。似宜移送畿邑矣。右議政金熤曰。江居船漢之移送畿邑。旣非原籍官。又非敗船地方官。揆以法例。全無意義。寧送于秋曹之稍有所據矣。予曰。刑判所見何如。刑曹判書趙時俊曰。江上居民。雖入籍於五部。而所居之地。則屬於畿邑。且以原籍之義論之。似不當移送秋曹矣。敎以。依右相議施行。
정조 8년 · 강
飭京畿監司沈頤之。
정조 8년 · 목
領議政鄭存謙啓言。方當殿最之月。自多擧行之事。而聞畿伯緊急農形狀外。諸船公務。一竝廢閣云。各別申飭。請使之察。任從之。
정조 8년 · 강
命補賑人朴文重先施加資。待上來收用。
정조 8년 · 목
兵曹判書徐有隣啓言。今番千石補賑人中。西原閑良朴文重。先施加資。待上來收用。恐合事宜。而係關恩賞。請上裁。從之。
정조 8년 · 강
飭書籍衙門印册時。直關各道之弊。
정조 8년 · 목
兵曹判書徐有隣啓言。書籍衙門有印册之事。則以其直關於各道。所入物力儲置米會減時。不無京外相左虛實易蒙之弊。故凡書册印取時。筵稟或草記蒙允。本廳則自本廳奉承傳發關事。已丑年間。本廳堂上筵達定式矣。近來或有徑先發關之擧。殊非筵達之本意。此後則勿論某衙門。一依己丑定式。毋敢違越。憑考施行。請更爲出擧條申飭。從之。
정조 8년 · 강
命吏曹佐郞李承祖。今日內謝恩入直。
정조 8년 · 목
吏曹判書李在簡啓言。本曹褒貶。當爲擧行。而佐郞李祖承。除拜屢日。尙不出肅。請申飭行公。從之。敎以。使之今日內謝恩。仍令入直。
정조 8년 · 강
命刑曹參判李亨逵仍任。
정조 8년 · 목
吏曹判書李在簡啓言。各司殿最。今方擧行。而以氷庫提調事。有仰達者矣。刑曹參判李亨逵本職仍任時。有兼帶一體仍任之筵敎云。而其時親承下敎之政官。未卽擧行。到今時月已久之後。旣無文跡。不得遽然擧行。何以爲之乎。敎以。仍任。
정조 8년 · 강
命 大明律經國大典無冤錄。板本所在官。印出上送。
정조 8년 · 목
刑曹判書趙時俊啓言。本曹所在 大明律經國大典無冤錄等册子。年久弊傷。且多落卷。無以披閱。分付板本所在官。依己卯年例。請使之印出上送。從之。
정조 8년 · 강
執義兪彥修避嫌乞遞。賜批。
정조 8년 · 목
避嫌略曰。 儲慶宮動駕不參禮班。旣蒙引遞。又被臺斥。臣於星變後。不言之譏。至發於臺啓。臣之罪上添罪。實合大何。何可冒據於臺次乎。請遞臣職。批以。勿辭。亦勿退待。
정조 8년 · 강
執義兪彥修陳啓請。金養淳設鞫得情。賜批。
정조 8년 · 목
陳啓以爲。金養淳卽崔鍾岳之妹壻也。以忠臣之裔。名出鞫囚。跡涉交通。此其罪比干連諸罪人。尤有甚焉。請金養淳亟令王府。更爲設鞫得情。批以。當初停啓。雖乖常格。到今更發。不已過乎。然止此足伸公議。亟停勿煩。
정조 8년 · 강
罷前執義李兢淵。前持平愼師稷職。
정조 8년 · 목
執義兪彥修啓言。臺啓停連。體段甚重。而日前金養淳事。只綠臺臣之失措。遂致傳啓之暫闕。非停非連。臺體之壞損極矣。伊後詣臺之臣。宜有更連之擧。而迭相行公。仍置不論。亦可謂溺職之大矣。請前執義李兢淵。前持平愼師稷。請施以罷職之典。從之。
정조 8년 · 강
行召對于三善齋。承旨趙鼎鎭。閣臣金載瓚。玉堂朴廣源。假注書李敬五。兼春秋金健修。史官李崑秀。
정조 8년 · 강
禁推吏曹佐郞李祖承。遞差。承旨趙鼎鎭李益烍。
정조 8년 · 목
敎曰。以出肅入直之意。朝有飭敎。則日已晩暮。尙無動靜。銓郞雖曰淸選。與玉堂臺諫。事面自異。豈敢無端逡巡。以遞爲期乎。吏曹佐郞李祖承禁推。政院之任渠行止。初不促飭。又無一言請罪。當該承旨遞差。
정조 8년 · 강
有政。吏曹判書李在簡。兵曹判書徐有隣進。
정조 8년 · 목
以洪周萬爲司諫。李尙度爲正言。李度謙爲副校理。柳協基爲順天府使。許胵[晊:I-PERSON]爲務安縣監。尹行任單付注書。安春君烿爲都總管。
정조 8년 · 강
命領議政鄭存謙。右議政金熤勿胥命。
정조 8년 · 목
政院。以存謙熤。筵敎之下。不勝惶悚。走伏金吾門外。恭俟嚴誅。仍納命召啓稟。敎以。蘊中之說。未免衝口而發。致有卿等胥命之擧。以今苟容之時樣。似此擧措。猶屬突兀。無怪乎卿等之惶駭也。然世道之責。捨卿等亦將何以哉。卿等安心勿胥命。卽爲入來。仍行賓對事。遣史官傳諭。仍傳命召。
정조 8년 · 강
以尹得孚爲正言。前望也。
정조 8년 · 목
因漢城府民家頹壓別單。敎以。如有恤典。依例擧行。
정조 8년 · 목
敎曰。尹得孚疏。卽世道之一大機關。是豈無所以發者。前月宮筵說話。亶出於念世道爲世臣之血誠苦心也。今反爲構捏之斧戕。痛歎痛歎。大抵得孚疏。其端似微。其源甚大。予姑不一一索言者。豈無意也。蓋其有待耳。卿義理主人也。誼兼勳戚。予之倚卿。卿之事予。所以藉口而藉手者。惟在一部明義。而以卿地處。被人構誣至此。此之不已。幾何而不至於滔天而燎原耶。見今夜色已深。區區之蘊。不得盡攄。待卿登筵。可以面敍。卿須隨承宣。卽爲造朝。或慮卿之未及知疏語。原疏一本。謄付入侍史官。使之往宣。又遣承宣與之偕入。卿可諒予至意否耶。仍命遣史官傳諭。又敎曰。此手書。遣承旨傳諭于徐判府事。與之偕入。
정조 8년 · 강
以安聖彬洪仁浩爲承旨。
정조 8년 · 목
敎曰。承旨有闕之代。前望單子入之。
정조 8년 · 강
遞差承旨安聖彬洪仁浩。
정조 8년 · 목
敎曰。何時出牌。尙不入來。致使院直久空。牌招承旨幷遞差。又敎曰。偕來承旨左副承旨。院直俱空。申退承旨牌招。推移入直。
정조 8년 · 강
命明朝時原任大臣備局諸宰。皆令入侍。
정조 8년 · 강
掌令魚錫齡。以母病陳疏乞遞。批許救護。
정조 8년 · 강
工曹參判金文淳疏陳蔡濟恭之罪。仍乞遞。
정조 8년 · 목
疏略曰。臣於再昨。幸蒙體諒之恩。獲解亞銓之職。旋叨水部除命。卽當趨走之不暇。而有不容一刻冒居者。噫蔡濟恭貫盈之罪。實是覆載之所難容。臣之與此賊共戴一天。尙云痛惋。豈忍作僚於一曹之內乎。臣之年前討罪之擧。略效鷹逐之義。而忱誠未能仰格。以致王章之不加。寵命連加。此臣不忠之罪。而今也以此賊爲判堂。而反效一世之玩愒。甘心供職於佐貳之列。則秉彝蔑矣。臣分掃矣。亟削臣職。以靖私義。
정조 8년 · 강
罷工曹參判金文淳職。
정조 8년 · 목
敎曰。工曹參判金文淳。姑先罷職不敍。
정조 8년 · 강
召見時原任大臣備堂諸宰于誠正閣。領議政鄭存謙。判府事洪樂性。左議政李福源。右議政金熤。判府事具善復。司直金華鎭鄭尙淳。漢城判尹金魯鎭。兵曹判書徐有隣。副司直鄭好仁徐有慶。戶曹判書鄭一祥。延豐君李★(土+甲)。吏曹判書李在簡。行副司直金履素尹塾李柱國。刑曹判書趙時俊。知敦寧徐有寧。咸春君李昌運。訓鍊都正徐有大。兵曹參判蔡弘履。左承旨徐有防。右承旨朴祐源。都承旨沈豊之。
정조 8년 · 강
正言尹得孚疏論李祖承徐命善。賜批。
정조 8년 · 목
疏略曰。頃日銓曹。以臣擧擬事。堂郞相爭。至有互爲上章之擧。而李祖承之疏。全襲李命植之舊套。旨意尤緊。蓋其必欲甘心於臣者。不但枳塞之而已。臣聞今四月初四日。幸 景慕宮。召徐判府事命善。勉之以保合之意。此實朝廷之轉移斡旋之機會也。噫國榮罪盈惡極。自干天誅。當斯時也。判府事以義理主人。居在首相。固宜一反其道。以輔我聖上平蕩之治。則庶幾爲士流之尊仰。而乃反不然。藉城社之勢。肆威福之權。其所好惡。一循已私。於是乎頑鈍嗜利者趨之。容悅患得者附之。自成一套。號爲時議。順之則有福。逆之則有禍。朝象日乖。識者之憂歎。固已久矣。昨年相職雖解。威勢不衰。大小惴惴。莫敢誰何。而怨詈朋興。嗤點且起。畢竟衆怒鬼嗔。自取顚沛。則殿下雖欲保全。而恐不可得矣。乞將臣疏。以示徐判府事。彼若以臣言爲是。而受以爲藥石。則言者與有榮矣。彼以臣言爲非。殿下無遽罪臣。乞召臣與之廷卞。若有一毫躛言。請伏誣人之律。批以。已處分矣。
정조 8년 · 강
判府事李徽之陳箚。請蔡濟恭亟降處分。賜批。
정조 8년 · 목
箚略曰。臣於病伏中。聞諸大臣請討蔡濟恭逆節。兩日爭執。未蒙兪音。噫濟恭。始也譸張凶論。終又締結賊黨。罪惡貫盈。國人皆知。臣前後箚奏。亦已臚列。而緣臣誠淺。以致罪人之迄今偃息。王綱不嚴。義理欲墜。今者諸大臣之以臣爲咎。臣受而不辭。伏乞亟降處分。批以。愼節殊用慮念。卿之本心。予已諒之。昨日筵中。對諸大臣。有詳諭者。卿或聞之否。卿須安心勿辭。益加善攝。仍命遣史官傳諭。
정조 8년 · 강
遞差正言尹得孚。
정조 8년 · 목
敎曰。正言尹得孚爲先遞差。
정조 8년 · 목
敎曰。職務相妨。判義禁具善復許遞。
정조 8년 · 강
應敎李魯春陳箚。請蔡濟恭依律處斷。尹得孚設鞫嚴問。賜批。
정조 8년 · 목
箚略曰。蔡濟恭之前後負犯。卽亘古今至凶極頑之逆也。眞贓已露於凌犯。凶言莫掩於詬罵。撑腸拄腹。無非射天之計。潛滋暗長。都是禍國之謀。年前三司之章。已成千古之斷案。而一味靳允。馴致今日之事變。嗚呼壬寅正月朝參時。大臣筵奏出。而此賊之逆節。益復彰著。則三尺之誅。一日爲急。而惜乎大臣之前後二言。判成兩截。莫嚴之義理。因此而漫漶。方張之懲討。由是而渙散。致使此賊。尙今自在。變怪層生。噫彼大臣。雖不足道。而豈可使公議。緣此一大臣而壞了無餘哉。至於尹得孚之疏。右袒凶逆。同惡相濟。構捏義理主人。將使一部明義。無地可讀者。其心所在。昭不可掩。而其醞釀成就。必非渠一人之所可自辦。島配罪人尹得孚。設鞫得情宜矣。又若昨日大臣之胥命。宰臣之勘律。處分過中。而登筵三司。默無一言。請執義兪彥修。副修撰朴廣源。竝施以譴罷之典。斷不可已也。批以。第一件事。忽又提起。抑何故也。第二件事。本事非不怪駭。律名有關後弊。第三件事。不允。
정조 8년 · 강
副修撰孟至大陳疏。自引乞遞。賜批。
정조 8년 · 목
疏略曰。玉署從班。號稱淸選。而取次平進。一直濫叨。非議之來。臣固自知。亦豈意人言之罔極。至有如李福徽之所云者耶。噫臣於言者。初無聲氣相及矣。言者之於臣。亦無恩怨之宿因。而必欲湛滅之。綸綍一下。四方傳誦。臣之被枉。昭㫼無蘊矣。噫人之從師。人之大節也。苟非其人。不可妄托。彼德相。雖在罪逆未彰之前。以闒茸鄙瑣之流。聞於人矣。稍有知覺者。尙耻過其門。況師之云乎哉。臣以孤弱之蹤。偏蒙洪造。而今則誣辱身名。準於古人終身無辱之言。則亦已左矣。此臣所以痛自傷憤。如欲無生。以何顏復立淸朝。乞憐臣危苦之私。亟命永斥臣於朝藉。批以。構捏業已洞悉。爾其勿辭。從速上來察職。
정조 8년 · 강
命判府事徐命善。勿待命入侍。
정조 8년 · 목
政院啓言。判府事徐命善。卽聞正言尹得孚疏中臚列罪收。走伏金吾門外。恭俟嚴誅。敎以。才於手書及敦諭。略布予意。時値夜深。不得罄悉心曲。時原任大臣及諸宰。使之待朝來待。卿須安心勿待命。卽爲入來。聽予面諭。卿之地處何如。擔負何如。卿豈可自輕卿身。以益其慢侮之端也。予方臨軒以待之意。偕來承旨傳諭。仍以勿待命入侍之意。傳諭。
정조 8년 · 목
敎曰。監印之役相妨。應敎李魯春許遞。
정조 8년 · 강
命玉堂東壁罷散人。敍用擬入。
정조 8년 · 목
吏曹啓言。玉堂未差之代。今日政差出事命下矣。東壁曾經中無故之人。只有一人。不得擬入。敎以。罷散人敍用擬入。
정조 8년 · 목
以李東稷爲正言。韓光會爲判義禁。曺遠振爲副應敎。
정조 8년 · 강
永禧殿修改。命立秋後擇日擧行。
정조 8년 · 목
禮曹啓言。 永禧殿西南邊階砌上內曲墻半間許。今朝頹圮。修改之節。過立秋後。卽爲擇日擧行。允之。
정조 8년 · 강
命領議政鄭存謙。左議政李福源。右議政金熤。判府事洪景[樂:I-PERSON]性。勿待命。
정조 8년 · 목
政院啓言。領議政鄭存謙。左議政李福源。右議政金熤。走伏金吾門外。恭俟鈇鉞之誅云。仍納命召。何以爲之。敎以。勿待命事。遣史官傳諭。仍傳命召。又啓言。判府事洪樂性。罪未蒙勘。轉益惶悚。走伏金吾門外。恭俟鈇鉞之誅云。敎以。勿待命事。遣史官傳諭。
정조 8년 · 강
承旨尹勉升。以判府事徐命善附奏啓。
정조 8년 · 목
書啓以爲。臣奉聖諭。馳往傳諭于判府事徐命善處。則以爲。人言罔極。情地危蹙。今方走伏金吾門外。恭俟鈇鉞之誅云。臣旣承偕入之命。仍爲隨往。敎以。待命啓辭批答。卽爲傳諭。又書啓以爲。臣奉聖諭。馳往傳諭于判府事徐命善處。則以爲。夜中近侍之臣。傳手書。十行恩言。字字恩渥。聲淚交逬。急於泥首請勘。不敢以一段附奏。罪上添罪。惟鈇鉞是俟。臺疏論列。無非人臣之極罪。尙何敢束帶趨造。自陷於放恣無忌之科。惟速誅戮。小贖其孤恩慢命之罪云矣。臣旣承偕來之命。姑爲仍留。敎以。大臣諸宰。皆已來會。待卿造朝。欲爲引接。以卿地處。何不憣然回思。急於敦迫。不得長語。卿須卽爲入來事。都承旨傳諭。爾則姑爲仍留。與之偕入。
정조 8년 · 강
承旨沈豊之。以判府事徐命善附奏啓。
정조 8년 · 목
政院啓言。判府事徐命善。以所遭人言。極甚危怖。有非尋常彈刻之比。雖伏承勿待命之敎。不敢晏然奉承。冒萬死仍爲胥命云矣。敎以。依俄下敦諭傳諭。○書啓以爲。臣奉聖諭。馳往傳諭于判府事徐命善處。則以爲。臣恩批之下。進身無路。冒上附奏。恭俟處分。不意遣知申。敦迫兪勤。至使大臣諸宰。待臣登對。臣苟有一分冒進之勢。豈敢屢煩誨諭。慢不知動哉。噫臣雖庸愚。粗知無辨之義。人言之來。只當受以爲過。而惟是名爲大官。不有臺論。數次胥命。旋卽彈冠。一身廉防。固不足恤。其奈上關國體。下駭瞻聆何哉。反覆思惟。末由承膺。敎以。已諭尹得孚島配傳敎。予之本意。卿可諒悉。方此臨軒待卿。卿須安心勿待命。卽爲入來事。承旨更爲傳諭。仍卽偕入。筵臣雖退。予方整衣以待。此意一體傳諭。
정조 8년 · 강
中樞府。以判府事徐命善今方逬出城外啓。
정조 8년 · 목
書啓以爲。臣奉聖諭。馳往傳諭于判府事徐命善所住處。則以爲。今方轉向江郊。臣旣承偕來之命。仍爲隨往。敎以。俄下敦諭傳敎。卽爲造朝之意。一體傳諭。又書啓以爲。臣奉聖敎。馳往傳諭。則以爲。臣旣不得承膺恩命。又不敢久留城闉。逬出江郊。恭俟逋慢之誅。臣欲進則大乖廉防。欲不進則有傷分義。臣誠左右顧而莫知爲計也。噫臣之一身。非臣之有。去就行止。惟上的命。今忽於恩敎鄭重之下。一味違傲者。是豈有憾於人言。亦豈自恤其情勢而然哉。四維之上關國體。朝者書啓。略己仰陳。臣若憑恃寵靈。輕蔑臺論。揚揚冒出。晏然若無故人。則貽淸朝之羞辱。來四方之譏議。誠非細故。臣何忍爲此哉。且臣伏聞有臺臣島配之命。近來喑啞成習。規劾無聞。今於勤。攻之言。遽有摧折之擧。究厥的由。實緣臣身。此尤臣難進之一端也。臣則決不可進。而近侍相隨。事體屑越。亦願卽命召還。以安愚分云。臣旣承偕來之命。姑爲仍留。敎以。予方臨軒待卿。卿惟一味浼浼。由予誠淺。自顧歉歎。卿以尹得孚處分。謂之摧折。又以極口構捏之說。歸諸勤。攻之科。卿何可不諒至此。此事亦云明示好惡。則豕躑之漸。將至負世道之憂。姑且舍是。所謂明義一部。束之高閣可也。卿豈忍看作一己私事。反欲替引而救解之耶。況臺官之劾大官。輒施流竄之典。是豈杜言路也。槪欲堲䜛說耳。已例班班。一按可知。卿之執此爲辭。大非所望於平素。竊爲卿惜之。卿之地處。異於他大臣焉。見俄下傳敎。固宜登時造朝。痛陳矯俗扶綱之方。奈之何逬處江舍。有若進身無路者然耶。重爲之咄咄也。卿須念君臣之大義。須卽入城。聽予面諭事。爾其更爲傳諭。期於偕入。
정조 8년 · 강
命尹得孚絕島定配。
정조 8년 · 목
敎曰。予之本心。蓋欲卞別黑白。無一人廢錮。咸鎔於陶鑄之中也。近於政目。不見尹得孚三字。固已致訝。而向見銓堂銓郞之對卞章。始得以詳知委折矣。朝參日筵奏之有情無情。姑舍是。因其彈人一事。豈必終身永枳。日前賓筵。已有筵敎。昨又點下於前望。今觀疏本。滿紙胡嚷。無反詈之談。皆屬薄物細故。稱以辭職。忽附徐判府一事於紙末。䔮揚慢弄。無的不至。究其旨意。專事構誣。必欲甘心而後已。判府事果何如人也。誼均勳戚。身佩安危。蓋其樹立也秉執也。屹然爲義理主人故耳。然以架空鑿虛之說。挺身向刃於此大臣。以爲鉗制之欛柄。此豈一得孚口氣而已。大抵近日廷臣。視明義一部。作一笆籬邊物。畢竟馴致得孚。予則曰。非一朝一夕之故。籍令竄殛之典。施於得孚。此何異於怒室而色市。舊例臺臣之劾大官者。皆不免流竄之擧。況以判府事地處。有此遭罹。此而循常勘斷。繼此大義。愈益湮晦。人心無以底定。將嫁禍之徒。售其網打之計。尹得孚絕島定配。
정조 8년 · 강
配尹得孚于金甲島。
정조 8년 · 목
義禁府啓言。前正言尹得孚。金甲島絕島定配。而依例押送配所。允之。
정조 8년 · 강
命時囚魚忠弼。分揀。
정조 8년 · 목
義禁府啓言。前縣監魚忠弼原情。泛稱遲晩。所當請刑。而年過七十。請上裁。敎以。年過七十。不足責。分揀放送。
정조 8년 · 강
遣承旨。詣 明陵。奉審摘奸。
정조 8년 · 강
召見承旨金尙集趙尙鎭于三善齋。
정조 8년 · 목
予曰。近日蔡濟恭討罪事。誠莫曉其故也。予於此重臣。豈有私好。而若其譁而攻之。必欲甘心而後已者。誠可訝惑。大抵諸臣之藉口於彼者。卽某年事。而聲罪則乃在於壬寅春。至於今番尹得孚疏出後。又復提起。而其所爲設。終是究索不得。把捉不得。此果國是乎。此果公議乎。予之苦心血誠。惟在保合世臣。鎭定世道。而今此重臣事。不欲復致人紛紜。故尙今容忍。蓋以此也。今予以此備忘。宣示諸大臣。未知何如。尙集曰。今此蔡濟恭請討。非一人之私意。乃擧世之所共也。此豈非公議。此豈非國是乎。此下備忘。大臣恐不承當矣。予曰。如有眞贓斷案。誅之殛之。予何惜乎。但首尾幾年。未見端緖之顯著。豈可以疑似而驅人於罔測之科哉。尙集曰。聖敎雖如是切至。而至於此事。實是義理所關。殿下雖欲鎭定。在下之道。恐難以是而中止矣。且殿下過於包容。此亦有不然者。當斷而不斷。恐有乖於嚴懲討之義矣。予曰。方今朝臣。皆以予有若曲庇此重臣。而其實則事涉䵝昩。安有罪案不著。而遽於重辟耶。予意已定。斷不可回。雖擧朝爭執。決無聽從之理。今此一邊敦諭於徐判府。一邊宣示此備忘記。非不知事面之如何。而出於不得已。雖徐判府。安能諒予之心也。尙集曰。聖志如此。何敢煩瀆。而第世間一脈公議。終不可過。以殿下之明聖。何不念及於此耶。予曰。今玆之事。予未知必是公議。而所見如此。議無奈何矣。
정조 8년 · 목
敎曰。近日又以重臣蔡濟恭事。鬧端層起。彈章畓至。朝象之波蕩。姑舍是。予誠應接不暇。殆忘寢食。予於此重臣事。必靳持不賜許可。是豈但爲重臣地也。予之本意。前後筵席。言之詳矣。諸臣則聽我邈邈。以至持論之峻者。謂予以曲庇太過。其次認以焉於鎭安。姑且兩是之。以爲漫漶之計云。而此皆不知予本意也。曰曲庇曰鎭安。亦有許多般條理。不當曲庇處曲庇。不當鎭安處鎭安。則反貽世道無窮之害。將使趨向靡定。俗習日渝。予雖否德。寧忍爲是。苟使重臣之釁犯。有眞贓斷案。塗人耳目者。此大同之國論也。予雖欲曲庇而鎭安得乎。予當洞言之。諸臣須靜聽之。所謂丙申春事。不特今日臣子之所不敢追提。原案業已洗草。到今憑考無所。伊時昭晣慰譬之敎。重臣辭疏中悉言之。所謂壬寅春事。李判府擧條以與某也圖翻其時鞫案一款聞於某也家人云。而今其家人。或死或竄。元無指的憑問之地。言根豈可質於大臣。雖大臣亦豈必知之。外此被論事件之難以査究。皆如兩年事。重臣遭罹顚末。大體不過如斯而已。卽此可以知予本意。不在於曲庇。又不在於鎭安。噫朝廷之擧措。莫大於刑政。若以一毫不分明之跡。遽置人於極律重辟。其可以服人心而懲亂賊乎。一重臣之生死。固不足費慮勞心。所可懼者。刑政之華錯也。予若牽於盈庭之聒耳。不得已隨衆唯諾。世之具眼者。以予爲何如主也。且莫畏者公議也。百歲在前。千歲在後。國史書之。野史記之。人君不恤刑政之乖錯。是不畏公議。公議不畏。而其國不殆哉。予未之聞也。惜乎今日廷臣之念未到此也。因此又有切可笑者。第一件事。諸臣更無敢剌口容說者。以其不忍言不敢道也。然則今日之所請。均是一事。而前所中止者。近復追提。何也。且以第二件以下事言之。或落空或證絕。而自有日前一宰臣辭疏。忽又如是煩浼。朝廷之擧措。果得宜乎否乎。予誠爲諸臣面發騂。不知所以爲喩。至若昨今請罪之擧。又何爲而發也。朝廷處分。只當執其跡而論斷。未知誅心之律。見於經傳耶。載於律令耶。藉令尹得孚。有阿好顧戀之心。密受其指使。觀其疏語。實莫曉某段某句。爲證據之端焉。況其事件之大於是者。以證據不分明。不曾加罪於前日。乃反勒成於今日。則當之者亦可以畏服耶。又以事關義理。不可不嚴懲云爾。則此亦有不必然者。只將露蹤之得孚。加之以流放竄殛。固無妨。而自得孚之至親切友株連。猶不可。況重臣與得孚。臭類不相似者耶。昨筵諸臣之言。或以予有若私好於重臣者然。是何成說之甚。丙丁以來。亂逆迭出。如龜獜之地處。苟其干犯。莫可容貰。予皆不費聲色。一一以其罪罪之。未始有屈法而伸恩。其他位至崇秩人。罪惡貫盈。情跡彰著者。竝置常憲。無少留難。予之優於勇斷。諸臣庶亦知之。執此究之。予何所惜於重臣。嚴於前而忽於後。使刑政判作兩截耶。前日請罪之事。禁令服在。今番聲罪之擧。輕重自別。噫惟今十行縷縷。予意豈欲徒然曲庇。徒然鎭安也。一日二日。上下相持。朝象之波蕩。更無可言。諸臣然猶爭執不已。已有向時受敎。予言不再。竝須知悉。
정조 8년 · 강
以金思穆柳誼爲承旨。
정조 8년 · 목
敎曰。承旨前望單子入之。待下批牌招察任。
정조 8년 · 강
命判府事李徽之。勿待命。
정조 8년 · 목
政院。以判府事李徽之。伏見堂箚辭語。走伏金吾門外。恭俟嚴譴啓。敎以。卿之本心。予所洞悉。卿何必隨衆擾樣。以貽朝廷之羞耻耶。昨日堂箚中插入數句語。凌踏備至。大關朝體。擬竢本事究竟。當有處分。卿須安心勿待命事。遣史官傳諭。
정조 8년 · 목
以李兢淵爲應敎。曺允大李祖承爲校理。李延伋爲副校理。姜忱金履鏞爲修撰。尹行任單付檢閱。
정조 8년 · 강
遞承旨朴祐源徐有防金思穆柳誼。以趙尙鎭尹昉金尙集李敬養代之。尋遞尹昉。
정조 8년 · 목
敎曰。院直苟艱。左承旨左副承旨許遞。前望單子入之。又敎曰。右副承旨有實故。左承旨有實恙。竝許遞。前望單子入之。○政院。以昉曾經都承旨。例不得降付啓稟。敎以。許遞。前望單子入之。○敎曰。新除授承旨牌招察任。又敎曰。新除授承旨。解由勿拘。牌招察任。
정조 8년 · 목
書啓以爲。臣奉聖批。馳往敦諭于判府事徐命善所往處。則以爲。臣之情蹤。實無遽然冒入之勢。而勤勢之恩敎。鄭重之聖諭。數日之間。凡幾遭矣。今又十行絲綸。誨之以去就之節。申之以世道之憂。臣豈不知聖意之所存。臣分之遲回前却。不忍爲承膺之計者。此豈臣樂爲而然哉。聖恩愈隆。臣罪益著。擬於日間。收召精神。略構短章。仰請逋慢之誅云。臣旣承偕來之命。姑爲仍留。敎以。卿之一味牢讓者。莫非予誠意未孚。不料卿不諒予至意至此。卿若念予近日勞樣之事。豈可退處江村。以貽予添一酬應之端耶。誼兼勳戚四字。旣非信口漫話。則卿豈可比同他人。不思自重之方耶。門鑰將放。略申數行。卿須諒之諒之。卽爲入城。聽我面諭事。更爲傳諭。期於偕入。又書啓以爲。臣奉聖批。馳往傳諭于判府事徐命善處。則以爲。臣虛辱敦召之音。甘犯積逋之科。歸身江干。冀被重勘。又此十行溫綸。誨責備至。以賤臣去就。屢煩聖裏。雖其情踪至蹙。廉防難壞。到此地頭。何暇他計。況臣職是宂散。其去其來。無異江湖之一鳧雁。豈不欲趨赴以伸叨謝之忱。而惟是臺閣言議。事面不輕。今以彈墨未乾之時。束帶入城。則臣何足言。而有辱朝廷。臣以此意。前後縷縷。而未格天心。此亦臣命途畸窮之致。若蒙召還近侍。則謹當猥入文字。仰請處分。至於臺臣島配之典。臣非敢以虛辭。爲作外面人事也。臣若有罪。人皆可議。無論虛實。遽施構捏之律。則此後議臣者。更無其人。乞垂俯諒。無使臣永斷進身之路云。臣旣承偕來之命。姑爲仍留。敎以。昨日敦諭。聲悉心腹之浩。意謂卿體國之悃。庶副予臨軒之待矣。遐心莫回。巽辭又到。經宿遜荒。無意入城。予誠愕貽失圖。繼之以慚恧也。卿以尹得孚之勘配。作爲難進之端。而此則昨日略諭矣。噫得孚之疏。造意遣辭。至陰至憯。必欲無卿而後已。此曷故焉。卿之所樹立者倫綱也。所秉執者義理也。滿腔赤血。死生以之。庸是積忤於釁孼。遂致甘心於構捏。則今此所遭。便作卿身之僇辱。實爲世道之憂虞。卿胡不念關係之莫大。屬之自己分數。引以爲去就之節乎。君臣之間。貴相知心。況予之於卿。豈可强之以不可强之事。以爲應文循常之擧也。卿其念大義諒至意。卽日造朝。聽予面諭。
정조 8년 · 강
領府事金尙喆陳箚自引。仍請蔡濟恭亟降明旨。賜批。
정조 8년 · 목
箚略曰。臣於昨夜。伏奉時原任大臣入侍之命。而賤疾適苦。未克趨承。繼伏聞人言罔測。致使秉義體國之大臣。蒼黃去國。是何機括。是何景色。世道之危怕。朝象之乖亂。誠不料一至於此矣。噫此曷故焉。惟彼蔡濟恭者。凶腸悖口。締結譸張。爲國禍胎。輿論久沸。大臣爭之矣。三司言之矣。下所討之者。律以劇逆。而上獨處之者。視若無故。論以國體。寧有是哉。唯願亟降明旨。夫允群情。批以。纔以所下備忘記。謄宣卿等。卿等見可悉之。卿須諒之諒之。仍命遣史官傳諭。
정조 8년 · 강
時原任大臣聯箚。請討蔡濟恭。賜批。領議政鄭存謙。判府事洪樂性。左議政李福源。右議政金熤。
정조 8년 · 목
聯箚略曰。臣等事君不誠。有賊稽討。一則臣等之罪。二則臣等之罪。相率瀆擾。嚴敎荐降。惶懍之極。走伏金吾門外。惟鈇鉞是俟。不意史官儼臨。還授命召。仍下勿待之命。以感以惕。不省攸措。夫天下之極惡大憝。皆起於判義理干名分。辨之不早。討之不嚴。則履霜氷至。涓涓滔天。況如蔡濟恭締結妖逆。附麗權匈。譸張邪論。醞釀陰謀。非一朝一夕之故。則此不特履霜與涓涓耳。辨安得不早。討安得不嚴乎。名曰懲討。而稽緩如此。莫非臣等之罪。亟降威罰。批以。纔以所下備忘記。謄宣卿等。卿等見可悉之。卿等安心勿辭。卽起視事。仍命遣史官傳諭于諸大臣。
정조 8년 · 강
遞承旨李敬養尹勉升趙尙鎭。以李文源趙鼎鎭金履禧林錫喆爲承旨。尋遞錫喆文源履禧。以洪仁浩具明謙安聖彬代之。
정조 8년 · 목
敎曰。院中只有右承旨一人。違牌及偕來進去傳諭進去承旨竝許遞。與未差之代前望單子入之。待下批牌招。推移入直。○錫喆文源牌不進。敎以。許遞。前望單子入之。○政院。以履禧在外。啓請下諭。敎以。許遞。前望單子入之。
정조 8년 · 목
敎曰。以卿處地。有卿遭罹。人心之陷溺。世道之危險。胡至於斯。予心痛惋。歷屢日而未已。噫卿之所以秉執而事予者。惟是義理二字。亂賊有所懲畏。綱紀賴以維持。念卿鞠躬之誡。旣同休戚。顧予托膂之義。每思裨補。雖暫養閑於樞府。無間依。重於句軸。而豈料釁孼之輩。有此構捏之擧。致使卿蒼黃去朝。棲屑在野。敷心之諭。非止屢屢。而進身之期。尙此遲遲。反孤倚毘之春。徒切虛行之望。予懷愕貽。不啻如失。國體損傷。殆欲無言。卿若一向牢執。不思改圖。則非但朝象泮渙。無以收拾。將見羸豕之蹢躅。莫可沮過。以卿體國之悃。鎭物之量。苟能念及於此。公私輕重之分。想不待予言之申複。卿須體寡躬之勤謹諭。顧時事之至艱。卽日造朝。聽我面諭。仍命遣承旨傳諭。造朝與否。卽爲知入。
정조 8년 · 목
書啓以爲。臣奉聖批。馳往傳諭于判府事徐命善所住處。則以爲。臣於夜中。伏奉聖批敦迫之旨。臣罪尤自知其難贖矣。區區裏情。已悉於疏中。今方繕寫。惟願遄被嚴誅云。臣旣承偕來之命。姑爲仍留。敎以。別下敦諭。已遣他承宣。爾其更爲此意傳諭。期於偕入。
정조 8년 · 강
判府事徐命善上疏自列。仍請重勘。賜批。
정조 8년 · 목
疏略曰。自遭人言。屢煩封奏。而一日之間。息敎荐降。十里之外。冠蓋相續。是臣之屛跡訟愆。適所以媒榮邀寵。不得不敢此冒昧焉。噫從古以來。豈有受恩如臣。而負國如臣哉。臣之才自知無素。三載元輔。一未對揚。凡其時象之暌乖。國事之泮渙。何莫非臣罪。而彼以勤。攻之意。有此規正之論者。在臣頂門之一針。臣豈或有絲毫慍怒之意哉。惟是臣之自悼者惟權之一字。太不櫬著。豈意衰朽垂死之日。乃受人詬斥。若是危迫哉。此臣所以痛冤者也。且臺臣一言論臣。而遽被荒裔之斥逐。則其爲世道之患。當如何哉。嗚呼未答覆燾之澤。每貽援拔之憂。有臣如此。生不如死。惟願早被重勘。批以。予之所以倚卿者甚事。卿之所以事予者何義。明義一書是已。是書也。扶綱常正忠逆。明好惡定趨向。嚴隄防。撑天地亘宇宙。而不泯不沫者也。藏之王府。信如關石和句。奠于邦家。重於九鼎大呂。是書之作。豈徒然哉。將所以君臣上下。闡明是義也。以是卿於秉軸之後。半部治具。專藉是篇。事關懲討。則卿皆慨然應諾。※憤不顧身。此豈卿有私好惡於其間哉。其國耳公耳。矢死靡他。抑亦婦孺走卒之所共誦也。奈彼匪類之調戲官家者。抵掌咬牙。必欲甘心於卿久矣。早晩彈章。予爲卿待之。噫彼滿紙構誣。誠不滿一哂。唯予在。在卿何。予不暇爲卿憂而竊爲世道也。夜下備忘。卿果詳悉未。顧今王綱不振。釁孼萌心。一部明義。無地可讀。而朝廷之刑政失平。人心之去就靡漏。昨日處分。此豈爲重臣而然哉。所以服人心也。所以靖朝廷也。予之苦心。卿想默會。俟卿登筵。當有洞諭。此果何等時也。使義理復明。亂賊知懼。任國家安危之責者。非卿伊誰。然則卿之的以逡迎者。一己之廉防也。予之所以敦勉者。萬世之彝倫也。以此較彼。其輕重大小。果何如。予不多誥。多誥卿須卽日入城。聽予面諭。是予區區之望也。至若疏末云云。虛受之量。實切欽歎。而卿何不念世道至斯耶。竝輩卿之諒之。仍命遣亞卿傳諭。與之偕入。
정조 8년 · 강
命前兵曹參議柳誼。仍任前職。
정조 8년 · 강
命將校黃壽海等。邊將待窠擬望。
정조 8년 · 목
因將校黃壽海等賞格別單。敎以。久勤積滯可悶。雖有邊將承傳。都政勿爲調用。過都政後。待善地窠擬望。
정조 8년 · 강
召見判府事徐命善于誠正閣。
정조 8년 · 목
敎曰。卿之今番所遭。復何言喩。人心世道。雖曰日下。而豈料若此之甚乎。言者之說。尙今驚心。更何追提。命善曰。臣以無似。過蒙聖眷。致位至此。人心世道之日下。莫非臣無狀之致。早晩顚沛。固的自期。人言之來。理所必至。臣豈有一毫怨恧言者之心哉。然而緣臣所遭。上貼憂慮。惶懍極矣。所遭以後。處於江郊。此猶不安矣。自上屢遣史官。一向遞傲。義所不敢。故玆不得不冒沒入來。仰暴苦裏。以處議論之。萬萬惶愧矣。予曰。卿言過矣。近日朝象。無復餘地。時樣轉益渝薄。人皆顧後瞻前。徒事苟延時日。所知者只是相時趨利而已。不意尹得孚之疏果出。此非一朝一夕之故耳。然得孚事。猶屬公議。不知此世界。有幾箇投間抵隙之人耶。究厥本根。良由輔相之過矣。命善曰。尹得孚不過論一賤臣。至被絕島定配之典。非但朝廷。雖草野之人。不能無憾於來諫之德。請收還定配之命焉。予曰。卿之度量大矣。優容言官。自是列朝之盛節。而至於得孚。毋論他事。必欲甘心於卿。遣辭措語。略無顧忌。豈有如許氣習。予不欲施無於前之例。而其在事面。竄配之律。島可已乎。此予所以斷不饒貸也。命善曰。故相臣金錫冑。遭彈至慘。其時言者之說。雖無聽施。而亦無處分於言者矣。得孚於臣爲藥石。臣實愧服之不暇。而但威福二字。不覺心寒而骨驚。臣之一生謹拙。自謂不後於人。而到此無以自明。只此一疑。死不瞑目矣。予曰。從古大臣。遭彈者何限。而言者之說。非威福則權勢。非但卿一人獨有此所遭也。雖以李判府所遭言之。豈特卿之比哉。李魯春之極口慘辱。恣意凌踏。胡至此極。此則加於卿不啻倍蓰矣。命善曰。魯春之以不足道三字。詆斥大臣。誠是無前之事矣。予曰。李判府不足道之辱。設令加之於卿。予雖欲强起。其在事面得乎。李判府或有自取之端。待大臣之道。決不若此。今乃凌辱備至。無所忌憚。誠一變怪矣。判府本事。初由蔡濟恭論罪。而向後說話。自謂不爲。故或疑其爲人所使而然。今日之遭辱。良由於此矣。命善曰。蔡濟恭請罪。初發於臣。而李判府之遭彈。實緣於此。臣實惶悚矣。予曰。向來李福徽疏。非無心而發。故尹得孚事。固己慮之。今果出矣。大抵前日 宮筵下敎。亶出予之苦心至意。而不逞之輩。乘機嘗試。卽此一疑。槪可見矣。予則謂蔡尹臭味不同。似無干涉之理。近來三司之論。有若以得孚潛受濟恭之指嗾。故每以抑勒責之耳。命善曰。爲建德報仇之說。蓋以得爲有若相關於濟恭者然。此則以討蔡之論。發於臣口故耳。今日之事。是臣自取。凌踏之言。亦云晩矣。所宜屛斥鄕里。而特荷曲庇之恩。冒沒至此。尤令人慚恧萬萬矣。朝廷先務。莫大於振紀綱張四維。而未免緣臣而壞了。若不先治臣罪。以爲懲勵。則不爲無益於世道矣。予曰。卿何爲發此言乎。予於卿。凌無相捨之理矣。命善曰。臣之今玆登筵。雖緣義分。而遭彈未幾。旋卽冒沒。有若平常無事之人。極爲遽然。臣雖恬不知愧。其於四方之觀瞻何哉。今日入侍之後。勢難更登筵席。若蒙寬假之典。俾得優遊江湖之間。以終餘年。則曲保之恩。無大於此耳。予曰。卿豈可遽退耶。卿久在西樞。故人果秉機而構捏。若復如是。則世必曰見捨。未知有幾箇得孚。傍何於後。此豈卿遠駭機之道耶。命善曰。臣則冒沒登對。得孚則尙在罪謫。此尤難安一端。殿下若體諒下情。則豈無寬容之典乎。予曰。人言付之勤。攻之科。卿則益勉自重之道宜矣。命善曰。言官之未蒙寬典。以臣之故。必也還收罪名。賜臣長暇。然後復起爲人。豈不思全保之道乎。予曰。卿何言之若是。予之倚䀝。終始無間。決不可許休矣。見今李判府所帶藥院提擧之任。當有許副之時。予將以卿代之矣。命善曰。聖敎如是勤摯。下懷不勝惶感。第此任則以臣所遭。決不可承當矣。予曰。筵席倉卒。不能畢攄。卿姑退去也。予謂承旨李聖圭曰。卿久後爲承旨矣。聖圭曰。臣之闋服後初矣。不意今者。獲叨近密之班矣。予問承旨柳義養曰。玉堂志內閣志。今幾成矣。卿之所任春坊志。幾何爲之。義養曰。尙遠矣。 列聖朝古蹟徽典。盡爲收入後。可爲完書。而第政院日記。多疏略處。有難抄出矣。予曰。桂坊事。亦爲收入隨載乎。義養曰然矣。第目錄多寡。更加商量後。可以稟定。非但春坊志。便是春坊寶鑑矣。此册需用之日不遠。臣誠忻幸不已矣。予曰。從近抄出節目。亦須商量後稟奏也。
정조 8년 · 강
召見承旨柳義養于誠正閣。
정조 8년 · 목
予曰。春坊志。人皆以爲成書無日。卿須速爲編輯也。承旨具明謙奏曰。時任大臣今方胥命。仍納命召。而史官盡爲入侍。不得受來云矣。予曰。兼春秋出去受來。
정조 8년 · 강
遞承旨洪仁浩金尙集沈豊之。以李聖圭柳義養李敬養代之。尋遞義養。以丁範祖代之。
정조 8년 · 목
敎曰。同副承旨許遞。又敎曰。左承旨許遞。又敎曰。都承旨許遞。前望單子入之。又敎曰。編書之役相妨。右承旨許遞。前望單子入之。待下批牌招入直。又敎曰。新除授承旨牌招察任。
정조 8년 · 강
命宣傳官褒貶。一體考勘。
정조 8년 · 목
因宣傳官試講單子。敎以。前後申飭何如。而四月二次。今始擧行。行首宣傳官事。極爲駭然。貶坐前若不準次。則行首副行首竝中考施行。此後宣傳官褒貶。以講射準次與否。一體考勘於等第事。令兵曹知悉。
정조 8년 · 강
內試射時。入格別軍宣傳官。施賞有差。
정조 8년 · 목
敎曰。春塘臺內試射時。別軍職權★(糸+休)。鳥銃一巡三中沒拔。加資。別軍職南憲喆趙心泰邊聖和徐英輔。宣傳官韓應儉。鳥銃入格。幷兒馬一匹賜給。
정조 8년 · 강
時原任大臣聯箚。請昨下備忘還收。賜批。領府事金尙喆。領議政鄭存謙。判府事洪樂性。左議政李福源。右議政金熤。
정조 8년 · 목
聯箚略曰。臣等伏見夜下備忘。彼逆滔天之罪。諭之以無憑。臣等相顧抑塞。繼以憂歎。噫嘻濟恭貫盈之惡。有萬可誅。無一可赦。凶肚莫掩。眞贓已露。而今殿下。不但不加典刑。乃反宣示絲綸。逐件曲保。以非一國之大論。於是乎臣等之惑滋甚。惟彼尹得孚疏事。藉曰非濟恭之指使。顧其形疏。自歸相聯。至於濟恭之罪案。豈以得孚疏而有所增減也。殿下何不念及於此。而乃以十行之辭敎。欲制一世之公議。實非臣等所仰望於聖明也。更加三思。昨日所下備忘。亟命還收。以解四方之惑焉。批以。卿等招出再昨夜所不備忘中兩段句語。縷縷敷陳。不啻幾百言。繼以收還原本請之。予誠倘悅訝惑。不知何以爲答。如卿等處股肱之列者。尙不能相信乃爾。安望中外曉然知予本意也。靜思厥咎。尙誰尤哉。第一段。予不更費辭敎。辛丑七月二十一日傳敎。庚子十二月二十五日筵話。謄出一通。貼黃紙尾。卿等覽可悉之。第二段。以家人之竄者尙在。謂之憑問有所。而槪其被謫。在庚子秋。發論在壬寅春。本事關係。何等至重。則以大臣體國之誠。豈可以三年前所聞之事。始言於伊時耶。予於日前備忘記。只將大臣豈必知之六字。漫漶說去者。辭令不欲暴露。兼爲大臣庇護。到今卿等。旣以此申複于予。予始不得不明言之。惜乎卿等之不念忠厚之風也。所請備忘還收事。幷宜不允。於是乎予不免積拂卿等之意。切冀卿等之恕察也。仍命遣史官傳諭于諸大臣處。
정조 8년 · 강
判府事李徽之陳箚討蔡濟恭之罪。仍請還收備旨。賜批。
정조 8년 · 목
箚略曰。噫嚮者聲罪蔡濟恭。重被情外之斥。幸賴聖明之曲貸。得保今日。而三載之後。又遭深論。罔非臣自取。更誰尤哉。噫濟恭之貫盈罪惡。卽人得以誅之者也。臣箚已悉。而儒臣所謂臣之前後二言。判成兩截云者。未知指何事何言而然耶。臣之箚奏俱存。苟使臣極言力爭。得請乃已。庶免人言之來。而天心未回。王章久稽。固由臣誠淺辭拙之致也。此際伏見備忘下者。臣之惶悶抑鬱。有倍於諸臣。而今者諸大臣。或奏或箚。累日爭執而不已者。濟恭之兇腸悖口。爲國禍胎。路人皆知。國是不可不定。天討不可不嚴。臣言雖不足信。殿下豈不信諸大臣之言耶。特循公議。還收備旨。批以。予未嘗不信卿言。卿何曰言不足信耶。卿之箚辭。何乃若是之不摡耶。事本諸大臣箚批已盡之。卿之所謂所聞無疑。竊以爲不深量也。若於箚末所引不誠二字。尤何等過當底說耶。卿須安心勿辭。所請不允。更冀卿之諒之也。仍命遣史官傳諭。
정조 8년 · 강
命胥命大臣勿待命。仍傳命召。
정조 8년 · 목
政院啓言。領議政鄭存謙。左議政李福源。右議政金熤。嚴批之下。萬萬震懍。走伏金吾門外。恭俟鈇鉞之誅。仍納命召。何以爲之。敎以。批旨中。別無磚眼。卿等之曰以嚴批。殊未曉也卿等如欲震慄。則政在貼黃中庚子冬筵話也。卿等處義。得無捨重取輕之嫌乎。竊付無隱之義。如是申及。卿等更勿爲引見。今夜色向闌。未暇支蔓爲說。卿等諒之諒之。安心勿侍命事。遣史官傳諭。仍傳命召。又啓言。領府事金尙喆。判府事洪樂性。走伏金吾門外。恭俟鈇鉞之誅云矣。敎以。已於時任大臣傳諭。有布及者。此不更煩。卿等安心勿侍命事。遣史官傳諭。又啓言。判府事李徽之。得見諸大臣聯箚批旨。不勝惶悚。走伏金吾門外。恭俟嚴譴云。敎以。諸大臣箚批中云云事。予意出於爲卿求解之申暴之。雖使卿十疏卞明。何以加此。意謂卿諒予至意。忽地有此待命之擧。未知所執何居。予誠不勝駭惑。卿須安心勿待命事。遣史官傳諭。又啓言。領議政鄭存謙。左議政李福源。右議政金熤。伏奉傳敎。死有餘罪。雖伏承勿待命之敎。轉益惶懍。不敢退歸。惟願速被鈇鉞之誅云。仍納命召。何以爲之。敎以。勿待命事。遣史官傳諭。仍傳命召。又啓言。領府事金尙喆。判府事洪樂性。雖伏承勿待命之敎。轉益惶懍。不敢退歸。惟願亟被金木之誅云。敎以。勿待命事。遣史官傳諭。
정조 8년 · 강
命逐虎軍及排立軍兵等別單。分等施賞後草記。
정조 8년 · 목
訓鍊都監啓言。逐虎軍及排立軍兵等。鳥銃試取後。得中之類。別單書入。敎以。詳考前例。參酌分等施賞後草記。
정조 8년 · 목
敎曰。當夏滯囚可悶。禁府時囚中行査人保放。
정조 8년 · 강
命前應敎李魯春。亟施竄配之典。
정조 8년 · 목
敎曰。擬待本事究竟。當有處分。已言於李判府事待命啓辭批旨矣。首陳事件。自有受敎。爲無足信。則焉敢無難拖及。甘抵冒犯之科乎。又若大臣事插入句語。看之未半不。覺駭惋。其詞鋒之凌踏。話頭之乖悖。此自有言疏以來。所未見所未聞者。大臣予所敬禮也。無論言之是非。就事論事。尙或謂之勤。攻闕失。而今以不足道三字。一筆句勘。其他侮辱之說。極口噴★(口+簿)。此而尋常勘罪。朝廷體統。將至於掃地盡矣。前應敎李魯春。亟施竄配之典。
정조 8년 · 강
竄李魯春于雲山郡。
정조 8년 · 목
義禁府啓。前應敎李魯春雲山郡竄配。請依例押送。允之。
정조 8년 · 강
召見時原任大臣以下及下直守令于誠正閣。領議政鄭存謙。判府事徐命善李徽之。左議政李福源。都提調金尙喆。提調金華鎭徐浩修鄭一祥趙時俊。大提學吳載純。弘文提學徐有隣。藝文提學徐浩修。工曹參判柳義養。
정조 8년 · 목
予曰。尊號尙未停當。心甚耿耿。故欲聞卿所見。果有所思耶。尙喆曰。此誠至難之事。欲以八字。摸畵天日。豈如賤臣等愚見所可想得。而且聖孝無窮。字義有限。實不得稱當文字矣。予曰。諸大臣皆有所思云耶。尙喆曰。皆不敢完定云矣。命善曰。日熱晩而猶酷。展拜姑爲退行似好矣。予曰。何以更退乎。予曰卿等果爲集字以來乎。存謙曰。未及正書。以草本書來矣。予曰取進。予取覽諸大臣所上集字訖。顧謂存謙曰。卿之所思。尙守前見。左相所書。似爲允合矣。命善曰。左揆所思最好矣。尙喆曰。臣等旣以各見仰陳。唯在自上集聚衆思而折衷也。予曰。予何敢取捨於其間。宜須卿等之會議公定。且日子姑遠。更加爛商好矣。尙喆曰。前旣摸畵之至矣盡矣。今則所可仰稱者。啓祐後人垂裕萬代。而以意則字或不稱。以字則義或相違。是所伏悶矣。予曰。領府事當製玉册文矣。尙喆曰。左相旣是先朝文衡。臣等無文無筆。顧何敢當。予曰。卿則製樂章。金奉朝賀製玉册文。 貞聖王后玉册文。李判府製進。 景慕宮玉册文。左相製進好矣。一祥曰。竹册所入大竹。自京無得用之道。發關外道。運來似好矣。予曰。輸來之際。得無爲弊之端乎。一祥曰。量入裁節。不過一馬所馱矣。予曰。措語發關。容入輸致好矣。予命一祥曰。 孝廟以後。 列朝册禮時儀軌當有之。而不過十餘卷。習儀節目及差備官賞典謄錄。從略抄出。以草本進覽。予謂義養曰。春坊誌何以爲之乎。義養曰。未及厘正矣。予曰。斯速草來。義養曰。適閱宋史。有所驚心。而惶恐不敢達矣。予曰何事。義養曰。宋徽宗陵號。與 永祐園字音俱同。臣不敢泯默矣。予驚問曰。宋史明白有之乎。義養曰有之。予問諸大臣曰。此是莫重莫大之事。旣聞之後。心有所不安。未知何以爲好耶。福源等曰。不聞則已。旣聞之後。事當改號矣。尙喆曰。徽宗與他有異。而其陵號二字俱同。實爲驚心矣。雖是至重之事。事當卽改矣。予曰。然則會議百官乎。存謙曰。臣等與諸文任。商確稟定似好矣。予曰。文任之意何如。載純等曰。有所不安。從近改號似好矣。予曰。然則當設都監乎。存謙曰。有碑石改竪之役。此事更爲稟處矣。義養曰。又考國朝寶鑑。有誤字處敢達矣。予曰。然則修改。義養曰。 永寧殿　 端宗大王室奉安國朝寶鑑中 端宗編。卽位二年之二字。當改以三字。在 上王位三年之三字。當改以二字。而尙未及改矣。予曰。今番秋奉審。使之修改。予命諸守令進前。仍謂仁同府使權琳曰。汝當何以爲治乎。琳曰。謹當竭誠奉公矣。予曰。仁同有何弊瘼云耶。琳曰。臣待罪屬耳。未及聞知矣。予曰。或有弊瘼。何以厘祛。琳曰。隨事厘正矣。予曰。汝第言其可捄之策也。琳未能仰對。予曰。守令之職。非但廉察其能否。詢事考言。可知治否。而汝則詢問之下。不能一事仰對。如是而何以治民奉公乎。承旨沈豊之曰。下詢之下。未卽仰對。揆以事體。誠極未安。推考何如。予曰。駭然矣。拿處。又謂光州牧使鄭日煥曰。汝以三陟移除。第言昨年嶺東歉荒。今歲年事。日煥曰。昨年歉荒。挽近所無。以初秋所見。民將盡劉之外。無他道矣。賴我聖上克軫宵旰之憂。以施賑貸之惠。故民免顚連。至今生活。今年則雨暘均適。峽野同登。雖以老農之言觀之。將比庚戌大豐云矣。予曰。東民果無捐瘠之患耶。日煥曰。非但三陟一境。嶺以東九郡。擧皆晏然。民不知凶。此莫非聖上惠澤攸曁也。予曰。春間癘疫。民多傷殞乎。日煥曰。果以癘氣多損矣。予曰。病死安知非餓死乎。又謂祥原郡守趙駿逵曰。何以爲治。駿逵曰。謹當竭誠爲治。予曰。何以竭誠。駿逵曰。外方之民。若以善政撫摩則好矣。予曰。雖非外方之民。以善政撫摩。則何往而不好乎。汝等皆於下去之後。惕念奉行。母負朝家揀畀之意。
정조 8년 · 강
遞承旨趙興鎭。以尹承烈代之。
정조 8년 · 목
敎曰。同副承旨見有實恙。許遞。前望單子入之。
정조 8년 · 강
宗廟修改處。命承旨奉審。戶曹堂上一員眼同檢飭。
정조 8년 · 목
敎曰。 宗廟墻垣修改處。右副承旨馳詣奉審。各別禁雜人。切勿喧譁之意面飭 廟司及守門部將處。進去戶郞以下。捧擧案以來。自明日戶曹堂上一員進去。眼同檢飭。判堂時在都監。參判進去事分付。
정조 8년 · 강
戶曹參判金尙集。從縣道上疏辭職。賜批許之。
정조 8년 · 강
以任希曾爲戶曹參判。
정조 8년 · 목
敎曰。戶曹參判前望單子入之。待下批牌招。今日肅拜。待明朝進去役處。眼同擧行事分付。
정조 8년 · 강
命說書陞六。依戊寅定式擧行。
정조 8년 · 목
吏曹判書趙時俊啓言。古例說書卽爲陞六。故曾在 先朝。因陞六之紛紜。有不得頻數陞六之 下敎。今當新設之時。宜有一定之式。敢達矣。敎以。取考戊寅年 傳敎。以翰林之規避。有翰林雖爲說書。必以翰林準限陞六。勿以說書陞六爲敎。以此傳敎觀之。實說書之不帶翰林者。亦無勿許出六之敎。依卿言施行。而至於時翰林之爲說書者。一依受敎施行。則可無掣礙之端。亦合戊寅之定式。依此擧行。
정조 8년 · 강
命再明日展謁後。由館峴還宮。
정조 8년 · 목
敎曰。日熱如此。百官軍兵之勞。不可不念。再明日展謁展拜後。由館峴還宮。 景慕宮行禮入齋殿後。百官退去事分付。
정조 8년 · 강
命東宮所屬下人料布。參考書入。
정조 8년 · 목
敎曰。東宮所屬下人等。戶料兵布應下之數。日前啓下別單。與兩曹式例相左云。初啓下別軍勿施。更令該曹。參考丙申聽政以前東宮下人料布謄錄。別單修正書入。待啓下擧行事分付。
정조 8년 · 강
遞兼輔德金載瓚。
정조 8년 · 목
敎曰。習儀當前。在外春坊許遞。今日政差出。
정조 8년 · 강
有政。吏曹判書趙時俊進。
정조 8년 · 목
以宋載經爲兵曹參判。徐龍輔爲兼輔德。金聖煥爲 義陵參奉。初仕也。朴宗來爲安邊府使。
정조 8년 · 강
命仁同府使權琳拿處分揀。
정조 8년 · 강
召見承旨李時秀。都監郞廳鄭昌老于誠正閣。
정조 8년 · 목
時秀曰。徽旨牌問安牌。元本承出然後。可以造成矣。予曰。當封下矣。予曰。墻後今至何境。時秀曰。幾盡爲之矣。予曰。入侍注書筵退後。卽爲馳詣 宗廟墻役所看審後。申飭戶堂。勿論墻內外。精掃事分付。予曰。都監郞廳入侍。予曰。役事今至何境。昌老曰。幾盡爲之。而敎命軸未及織造。文亦未出矣。竹册則已入刻矣。予曰。玉册印出乎。昌老曰然矣。予曰。粧餙皆以銅鍍金爲之乎。昌老曰然矣。予曰。樻漆何以爲之。昌老曰。前例皆奇畵。故今亦依例爲之矣。予曰。無可減之物耶。昌老曰。皆已依下敎減省。故今則更無可減之事矣。予曰。輦輿中不得不改漆處。則只略略取色。切勿全然改漆。不緊工匠。鱗次放送。
정조 8년 · 강
命金斗默閔彝顯。書筵官啓下。與曺霖敦諭。卽爲下諭。
정조 8년 · 목
敎曰。册禮在近。而兩抄選宮銜。姑未兼帶。前持平金斗默閔彝顯。書筵官啓下。今日政下批。所下敦諭。與諮議曺霖處敦諭。卽爲下諭。
정조 8년 · 목
敎曰。贊善姑未差出此山。林自來宿儒。合置是任。況蔭路資歷。亦無拘礙之端。進善金履安特拜贊善。今日政下批。此敦諭遣史官傳諭。
정조 8년 · 목
諭贊善金履安曰。向於別諭及疏批。罄予勤懇之至意。側席之念。何日忘之。而姑徐敦迫之音。亦出優禮之意。爾倘能諒予心否乎。顧今賴皇天 祖宗之靈。邦慶滋至。元良定位。封册涓吉。賓僚咸備。爾以乃祖之孫。乃父之子。詩禮習于家傳。德望冠於山林。採之輿誦。首登薦剡。以經筵之官。畀輔導之責。乃於今日。又有晉秩之命。復申招延之禮。予之所以求助于爾者。豈但在予一人也哉。誠以尺衣漸長。知思日開。早敎之地。尤急宿德之士。導迪之任。不宜一日而曠。則今者弓旌之招。豈爲觀瞻而然也。爾於此時。願忠之誠。延頸之忱。不待予言。必倍於人矣。玆遣史官。布予衷曲之諭。爾須幡然而起。趁速造朝。副予凝佇之望。○諭書筵官金斗默曰。向來敦諭。罄竭予衷曲。而遐心莫回。膺命此遲。莫非予誠淺之致。良用歉然。噫爾以文元之孫。首膺旌招之列。予之所以側席虛竚。必致乃已者。非但畀爾以經筵講討之責。蓋將使之敎導我元良。薰陶其德性也。矧今册禮將擧。賓僚咸備。爾於此時。一向浼浼。固守東岡之陂。則是豈予期望於爾者哉。世祿之家。本非隱遯之比。淵源之學。自有壯行之義。爾若念到于此。則想不待予誥之諄複。而爲之幡然也。玆遞爾臺職。授之以書筵官之任。爾須卽日登途。輔予元良。毋負慇懃招徠之意。○諭書筵官閔彝顯曰。向來敦諭及疏批。罄悉予意。謂當幡然改圖。就近登途。而遐心莫回。造朝無期。此豈予朝夕企待之意乎。噫爾祖卽予輔養官也。只緣其一未膺招。未承訓迪之嘉惠。至今追惟。尙有耿耿而難忘。爾是爾祖之孫。夙傳家庭之學。首登旌招之列。此予所以尤眷眷於爾。期於致之朝端。以補予不逮。而況今元良衣尺漸長。知思日開。此正名儒碩德。薰陶成就之時也。爾以爾祖之孫。延頸之誠。想必有倍於他人。而予以爾祖之思。必欲使爾而出入冑筵。則不待予言之申複。豈無爾心之感悟乎。玆庸遞爾臺職。授爾此任。仍暴予心腹之悃。爾其斯速上途。以副至意。○諭諮議曺霖曰。自爾膺是選。今幾月矣。誠意未孚。遐心莫回。啓沃之責。在於爾。士林矜式之望。亦在於爾。惟爾潛經求道之士。豈無幼學壯行之願。而終守肥遯之志。不念兼濟之義乎。矧玆元良定號。講席將開。濟濟賓僚。非不備矣。輔導成就。尤須林下老成之人。予之企佇而期望者。實倍於前。以爾識理之明。獨無延頸之忱乎。禁林淸蟬。益懷高風。賁然而來。予日望之。
정조 8년 · 강
上號告由。 毓祥宮。命亦爲磨鍊。
정조 8년 · 목
敎曰。今番 上號告由。 毓祥宮亦爲磨鍊事分付。
정조 8년 · 강
命習儀節目。更爲磨鍊。
정조 8년 · 목
敎曰。近來習儀時。假册寶名色除之。今番節目。只循前例磨鍊。該曹難免矇然之責。元節目更爲磨鍊。今番儀文。務從簡略。況今日慹愈甚。册禮習儀初再度。只執事官進參。百官則只參三度日事分付。陳賀習儀。亦於册禮三度習儀兼行事分付。
정조 8년 · 강
命東營等入直軍替代。以附近營軍除出。
정조 8년 · 목
訓鍊都監。以 宗廟擧動時。東營等入直軍替代啓。敎以。以附近廣智營軍十名。除標信除出。兩處各留五名。以除出番軍疊役之弊。
정조 8년 · 강
命受賀處所。以重熙堂爲之。
정조 8년 · 목
敎曰。受册及受賀處所。以重熙堂爲之。沖年受册。儀文宜有省約。東宮受賀。不必更設於翌日。受册禮成後。仍卽受賀。以此磨鍊節目事分付。頒赦陳賀及各殿陳賀。依禮文以翌日擧行。
정조 8년 · 강
命册禮敎命竹册。權安于奎章閣。
정조 8년 · 목
敎曰。册禮成後。敎命竹册。當依例移奉。而見今日熱如此。圻民之弊。不可不念。禮成翌日。自本閣請出。依 殿宮册寶權安例。藏于奎章閣夾室。待 慈殿宮册寶奉詣時。同爲移藏事分付。
정조 8년 · 강
命尙方匠手。燕行中差定一窠。衣襨所入白絲進排。令廟堂稟處。
정조 8년 · 목
尙衣提調朴祐源啓言。雲文紗。燕市價高。若使我國匠手。一見其法。必無不能效織之理。今番燕行各色中差定一窠。請給盤纏往來。從之。又啓言。衣襨所入各樣白絲。依立廛綿紬廛例。自今使行許給八包恐好。故敢達矣。敎以。令廟堂稟處。
정조 8년 · 강
奉謨堂展拜。命以十七日爲之。
정조 8년 · 목
因奎章閣啓稟也。
정조 8년 · 강
遞承旨金思穆。以趙尙鎭代之。
정조 8년 · 강
敎曰。右承旨許遞。前望單子入之。待下批牌招。
정조 8년 · 강
遞吏曹參議金宇鎭。以黃昇源代之。
정조 8년 · 목
宇鎭牌不進。敎以。許遞。前望單子入之。
정조 8년 · 목
以洪周萬爲司諫。林濟遠爲執義。盧瑞國爲掌令。愼師稷洪克浩爲持平。李思祚爲獻納。申馥爲正言。金宇鎭爲輔德。徐有防爲同成均。李敬倫爲同義禁。贊善金履安。書筵官金斗默閔彝顯單付。
정조 8년 · 강
詣 宗廟　 景慕宮展拜。
정조 8년 · 목
具翼善冠袞龍袍。乘輿出敦化門。降輿乘輦。予曰。兵判初當扈駕。禁喧等節。各別申飭。至廟所行禮時。若有喧譁之事。當爲重勘。以此知悉之意分付。予曰。日熱如此。軍兵之勞。不可不念。隨駕軍中老弱。幷皆還送。只以六十名隨從。詣 宗廟門外降輦。乘輿入齋殿。改具冕服。詣版位行禮。陞詣廟內奉審。仍詣 永寧殿行禮奉審訖。予曰。 上號都監堂上及本署提調入侍。予曰。今番修改處墻垣。當親審矣。看審移時。還入齋殿。改具翼善冠袞龍袍。乘輿出大門外。降輿乘輦。詣 景慕宮降輦。乘輿入齋室。改具冕服。行禮奉審如儀。予曰。 本宮都提調戶曹判書入侍。予謂都提調金尙喆曰。此室可容輦輿否。尙喆曰。此室太狹矣。予曰。然則以何處奉安乎。尙喆曰。藏樂之室。比此頗廣。若爲修改。足可奉安矣。予曰。然則當躬覽矣。尙喆曰。距此稍間。恐不可遠勞玉趾矣。予曰。還駕時當歷見矣。還入齋室。改具翼善冠袞龍袍。乘輿出至藏樂處親覽後。予曰。都提調與戶判從長相議。以爲修改奉安之地好耳。因出門外。命提調與訓將入侍。予曰。宮前民家。今已完役。必依渠輩所願。以某樣貢物中劃給。後日次對陳奏。駕至館峴。命大司成入侍。閔鍾顯入就駕前。予曰。今日祗迎儒生爲幾人。鍾顯曰。四百餘人矣。予曰。何其多也。若捧擧案試取。則便是祗迎科。不可以此別開僥倖之門。秋到記當前。可以前期出令。勿拘額數。以此指揮於祗迎儒生等處。入弘化門降輦。乘輿由協陽門還宮。
정조 8년 · 강
命前參判金文淳等敍用。削黜人鄭好仁放。
정조 8년 · 목
敎曰。才宣貽燕之謨。可期維新之效。且今大禮當前。前參判金文淳。前應敎洪文泳。前校理申耆。前持平李彥祜。竝敍用。又敎曰。削黜罪人鄭好仁放送。
정조 8년 · 강
召見戶曹判書鄭一祥。訓鍊大將具善復。司直金華鎭于集英門。
정조 8년 · 목
予曰。册禮旣以重熙堂爲定。則門路當以貳極門爲之。而墻垣多有毀頹處。戶判看審後。從近築檣。又設中門。以便出入好矣。訓將知重熙堂門路。可以相議爲之矣。貳極門內役事。前戶判皆主之。故俄令入來矣。華鎭曰。材石皆已備具。不難作行閣矣。
정조 8년 · 강
吏曹判書趙時俊疏陳病狀乞遞。賜批。
정조 8년 · 목
疏略曰。天官之長。初非如臣所可擬議。而冒當大政。醜拙難掩。其何敢盤礴不去。以益癏廢之罪哉。又於此際。伏奉 上號都監堂上差下之命。奔走伸忱。此其時也。而第臣吐瀉間發。飮啖全却。退歸私次。輒致昏倒。獲解銓銜。以試醫治。則董役之節。可以尃意矣。批以卿其勿辭。入來稟處。
정조 8년 · 강
修撰李鼎運。以母病陳疏乞遞。批許救護。命病幕摘奸。更加申飭。
정조 8년 · 목
因備邊司病幕摘奸草記。敎以。飭久則弛。更加申飭。俾有實效。
정조 8년 · 강
遞判義禁韓光會。同義禁閔鍾顯具㢞。
정조 8년 · 목
黃海兵使吳載熙。以文山前萬戶高時淵就拿馳啓。敎以。不待交代。徑先拿來。果何故也。關辭中及時推覈云云。又涉矇矓。禁府堂上難免其責。其委折爲先問啓。○政院啓言。問于判義禁韓光會。同義禁閔鍾顯具㢞等處。則以爲。月前因黃海監司狀啓。文山前萬戶高時淵。以邊穀反作罪。自臣府請拿蒙允。而關辭中及時推覈云者。卽拿來關文中例用文字。故未免襲謬。且邊將之有拿命者。交代後拿來。自是法例。故新萬戶下直後拿來羅將始爲發送。待交代拿來之意申飭矣。今此羅將之徑先拿來。萬萬駭然。不能嚴飭。有此無前之事。不勝惶恐矣。敎以。佩符鎭將不待交代。下去羅卒徑自押來。大關後弊。該府堂上不可無罪。幷遞差。
정조 8년 · 강
秋曹。以擊錚原情覈啓。